**יחס האוכלוסייה המקומית**

קיומה של השואה בממדים נרחבים כל כך התאפשר גם עקב היחס של האוכלוסייה המקומית, בארצות שנכבשו ע"י הנאצים.

יחסה הכללי של האוכלוסייה המקומית כלפי הנאצים השתנה ממדינה למדינה והיה תלוי בגורמים רבים.

**הגורמים שהשפיעו על יחס האוכלוסייה המקומית כלפי היהודים**

* **היחס ליהודים לפני הכיבוש הנאצי**

ככל שהייתה מסורת אנטישמית חזקה יותר, כך היו גילויים רבים יותר של סיוע לגרמנים. בחלק ממדינות מזרח אירופה הייתה אנטישמיות מושרשת ושנאה כלפי היהודים, עוד לפני בוא הגרמנים. על כן, במדינות אלה נמצאו רבים אשר ראו בכיבוש הנאצי הזדמנות לפגוע ביהודים מבלי להיענש.

* **הימצאותן של מחתרות אנטי-נאציות**

באותם מקומות שבהם היו מחתרות אנטי-נאציות כלליות היה סיוע רב יותר של האוכלוסייה ליהודים. חלק מהמחתרות ידעו כי אין להן סיכוי לגבור על הנאצים ולכן אחת הדרכים שלהן להתנגד למדיניות הגרמנית הייתה ע"י סיוע ועזרה ליהודים הנרדפים.

* **דימוי החברה והמשטר**

באותם ארצות שבהן הייתה לפני המלחמה מסורת דמוקרטית הייתה תמיכה רבה יותר ביהודים והייתה יותר התנגדות לגירושם. כך היה בדנמרק, בנורבגיה, בהולנד ואף בצרפת. דוגמה לכך היא דנמרק, שלמרות שנכבשה כבר בראשית 1940, גילו אזרחיה התנגדות עיקשת לגזרות הגרמניות. הדנים התעקשו לכלול כחלק מתנאי הכניעה את המשך קיומה של הדמוקרטיה, כולל שיווין הזכויות של היהודים וכאשר הגרמנים ציוו על היהודים לשאת טלאי צהוב, ציווה מלך דנמרק על כל אזרחי דנמרק לשאת את הטלאי וכך היה. באמצע 1944 החלו הנאצים במעצר היהודים ואז העבירו הדנים את כל יהודי דנמרק באמצעות סירות לשוודיה הניטרלית.

במזרח אירופה, לעומת זאת, שרר שלטון סמכותני ולא דמוקרטי. אזרחי ארצות אלו לא היו מורגלים לזכויות אדם ולכן התנגדו פחות לשלילת הזכויות של היהודים.

* **גורמים גיאו- פוליטיים**

התקיים הבדל בין מזרח אירופה לבין מערבה. במזרח אירופה חיו עמים סלאביים, אשר נתפסו כנחותים ע"י הנאצים מבחינת מעמדם הגזעי ולכן הכיבוש הנאצי באותן ארצות היה ברוטלי וקשה יותר והדבר בא לידי ביטוי ביחס של הנאצים כלפי מי שנתפס ונחשד בסיוע ליהודים. חשודים אלה עונו ונרצחו ולעיתים הופעלה ענישה קולקטיבית נגד כפרים שלמים על מנת להרתיע את האוכלוסייה מפני עזרה ליהודים.

לעומת זאת, במערב אירופה הכיבוש הנאצי היה פחות אכזרי גם מכיוון שעמי מערב אירופה נתפסו כפחות נחותים וגם משיקולים אסטרטגיים: הנאצים השתדלו לא לקומם עליהם את אוכלוסיית מערב אירופה ולכן התירו לה חופש פעולה יחיס, שהתבטא באפשרות טובה יותר לסייע ליהודים מבלי להיתפס.

**• עוצמת שלטון הכיבוש הנאצי**

ככל שהמעורבות הגרמנית בשלטון הייתה רבה יותר כך היו גילויים רבים של סיוע לגרמנים בגירוש יהודים. בכל מדינה שנכבשה ניסו הנאצים לחדור אל מערכות השלטון ולהשפיע עליהן, אך לא בכל מקום זכו להצלחה.

באיטליה למשל למרות היותה בעלת ברית של גרמניה לא התערבו הגרמנים בנעשה בה מבחינה פנימית, ודווקא שם הייתה התגייסות עממית נרחבת נגד הסגרת היהודים. רק לאחר כיבוש צפון איטליה בידי הגרמנים החלו הרדיפות נגד היהודים אך גם אז התגייסה האוכלוסייה המקומית למען היהודים, בסופו של דבר כמות הנרצחים מבין יהודי איטליה הייתה נמוכה יחסית.

* **מספר היהודים ופיזורם הגיאוגרפי**

במדינות בהן התגוררה אוכלוסייה יהודית גדולה בשטחים מרוכזים שררה יותר אנטישמיות והנאצים פעלו באופן מוגבר ע"י לגרש את האוכלוסייה ולהשמיד אותה. באזורים אלה, היהודים היוו קהילה סגורה בפני עצמה ולכן היו פחות גילויי עזרה מצד המקומיים. לעומת זאת, במדינות בהן חיו מעט יהודים, שהתפזרו בכל רחבי המדינה והתערו באוכלוסייה, אותם יהודים נתפסו כחלק מהחברה והיו להם יותר קשרים חברתיים, שסייעו להם להינצל.

באופן כללי, ניתן לחלק את האוכלוסייה לשלוש קבוצות עיקריות:

* **משתפי פעולה**- האוכלוסייה אשר שיתפה פעולה עם הנאצים.
* **"הרוב הדומם"**- מרבית האוכלוסייה, אשר לא פעלה להצלת יהודים וגם לא להסגרתם.
* **המצילים**- אזרחים וארגונים, אשר פעלו על מנת להציל יהודים בדרכים שונות.
* **משתפי פעולה**

משתפי הפעולה היו אנשים ששיתפו פעולה עם הנאצים, ואפילו ביצעו בעצמם חלק מההשמדה. חלק ממשתפי הפעולה עשו זאת מתוקף רצונם, וחלק שיתפו פעולה מפחד, אך המשותף לכל חברי קבוצה זו הוא שהם תרמו ישירות למאמץ ההשמדה הנאצי.

**הגורמים לשיתוף הפעולה**

1. **השפעת הרעיונות הנאציים**- לאחר שהנאצים כבשו מדינה מסוימת, הם השתמשו במנגנונים של המדינה כדי להחדיר את רעיונותיהם לאוכלוסייה. ככל שהנאצים היו מעורבים יותר בשלטון המקומי, נרשמו יותר גילויי שיתוף פעולה של האוכלוסייה המקומית עם פשעי הנאצים. דוגמה ליחס כזה נרשמה בליטא, לטביה ואוקראינה. כמו כן, חלק מהאוכלוסייה במדינות הכבושות אהד את הנאצים ורעיונותיהם.
2. **אנטישמיות**- ככל שבמדינה הייתה מסורת אנטישמית חזקה יותר, כך יחס האוכלוסייה המקומית כלפי היהודים אופיין בשנאה רבה יותר ובשיתוף פעולה עם הנאצים. המלחמה אפשרה לאותה אוכלוסייה לבטא במופגן את שנאתה כלפי היהודים, והדבר בא לידי ביטוי בגילויי שיתוף פעולה עם הנאצים. דוגמה לכך היא פולין, שבה התקיימה אנטישמיות רבת שנים.
3. **זיהוי היהודים עם הקומוניסטים**- במזרח אירופה, היהודים נחשבו לבולשביקים וזוהו עם הקומוניסטים. פולנים וליטאים רבים האשימו אותם בתמיכה ב"צבא האדום" ובבגידה במדינתם, ועל כן שיתפו פעולה עם הנאצים ביתר קלות.
4. **ניסיון להשיג טובות הנאה**: הגרמנים ניצלו את הסבל והרעב של האוכלוסייה המקומית במהלך המלחמה, על מנת לפתות אותה לשתף עימם פעולה תמורת מזון וטובות הנאה שונות. ואכן, רבים באירופה הסגירו יהודים ושיתפו פעולה עם הנאצים כדי לסייע לעצמם ולמשפחתם להינצל.
5. **חמדנות**- רבים באוכלוסייה קיוו לשים ידם על חלק מהרכוש היהודי שהוחרם בתקופת המלחמה. אותם אנשים אמנם לא שיתפו פעולה על מנת להסגיר או לרצוח יהודים, אך משעה שהיהודים נכלאו וגורשו, אותה אוכלוסייה מיהרה לבזוז את בתי היהודים או להשתלט עליהם.
* **הרוב הדומם**

מרבית תושבי המדינות הכבושות (רוב תושבי אירופה) לא השתתפו באופן פעיל בתהליך השמדת היהודים ולא הסגירו או חשפו יהודים, אך מצד שני גם לא נקטו בשום פעולה על מנת להצילם. להתנהגות זו היו שתי סיבות מרכזיות:

1. **פחד מפני הגרמנים**: אזרחים רבים בחרו לשתוק ונמנעו מלסייע ליהודים, מתוך פחד עצום להיענש קשות על ידי הגרמנים. ההנהגה הנאצית נלחמה לא רק בצבאות האויב וביהודים אלא גם בכל מי שהעז להסתיר או להבריח יהודים. הנאצים עודדו את רשאי הכפרים לחשוף יהודים ואילצו אותם לדווח על כל אדם שהגיע לכפר. מסתירי יהודים היו צפויים לעונשים כבדים ובמקרים רבים, הגרמנים איימו בעונשים קולקטיביים כגון שריפת כל בתי הכפר, שבו יימצאו יהודים מוסתרים.
2. **מצוקה בשל המלחמה**: תושבי המדינות הכבושות מצאו את עצמם בתנאי חיים קשים ביותר במהלך המלחמה: הם סבלו מחוסר מזון ואספקה, רבים גויסו לצבא או למחנות עבודה ובמקרים רבים נכלאו או נרצחו והמצב הקשה הזה גרם לאוכלוסייה המקומית להתרכז קודם כל בהישרדותם והישרדות משפחתם, ולא לדאוג לצרות ולמצוקות של היהודים.

עם הרוב הדומם נמנה למרבה האכזבה גם האפיפיור פיוס ה-12. במהלך על המלחמה לא פרסם האפיפיור ולו גינוי רשמי אחד לרצח היהודים.

* **המצילים**

על אף הקשיים הרבים, בכל מדינה הייתה קבוצה קטנה ומוסרית של אזרחים או ארגונים, אשר לא נרתעה מהאיומים שנשקפו לה, ופעלה על מנת להציל כמה שיותר יהודים. למשל בפולין, לצד כל המלשינים והאנטישמים, היו סייענים אשר היו מוכנים לסייע תמורת כסף, והיו אף שהסכימו להסתכן בהסתרת היהודים ללא כל תמורה כספית. כמו כן, משפחות יהודיות מצאו מקלט אצל איכרים דלי אמצעים ששכנו אותם במרתפים ובעליות גג. במהלך המלחמה גם פעלו ארגונים להצלת יהודים: למשל, **המחתרת הדנית** אשר העבירה בסירות הצלה כמעט את כל יהודי דנמרק לתחומי שבדיה הניטראלית.

דוגמא נוספת: **"ועד לעזרת היהודים הנרדפים" (הז'גוטה)**- ארגון אשר נוסד בוורשה בסוף 1942, ביוזמתם של פולנים אשר אהדו את היהודים. עד מהרה הוועד הפך לארגון רשמי בחסות ממשלת פולין הגולה בלונדון, וטיפל באלפי יהודים שמצאו מסתור במקומות שונים.

 **חסידי אומות העולם**

חסיד אומות העולם**-** תואר, שנקבע ע"י הכנסת, המתייחס לכל האנשים, שאינם יהודים, אשר פעלו בשואה להצלת יהודים ממניעים הומאניטאריים, מתוך סיכון עצמי מובהק וללא כל תמורה ומטרת רווח.

חסידי אומות העולם היו למעשה נקודות אור באפלה הכללית שהתפשטה באירופה בזמן מלחמת העולם השנייה והשואה. מספר חסידי אומות העולם אשר הוכרו ע"י מוסד "יד ושם" עד שנת 2007 הוא כ-21,000, אולם ברור כי מספר המצילים בפועל היה גבוה הרבה יותר.

**המניעים לפעולתם**

**מניעים הומאניים-** רוב חסידי אומות העולם פעלו בהתאם לצו מצפונם ומתוך רגישות אנושית ואחווה בסיסית בין אנשים. בימי המלחמה תחושת האנושיות בעולם התערערה, והסיוע היווה דרך לשמור על צלם האנוש. אנשים רבים חשו כי מוטלת עליהם חובה אנושית לעזור ליהודים הנרדפים.

**מניעים דתיים-** בין המצילים היו אנשי דת, אשר לא קיבלו את שתיקת הוותיקן, וחשבו שהחובה המוסרית והדתית שלהם היא לפעול למען הצלת יהודים. כך, ילדים רבים הוסתרו במנזרים מרוחקים או במוסדות נוער של הכנסייה.

**יחסי שכנות-** פעמים רבות המצילים היו שכנים של היהודים אשר קיימו עימם יחסים טובים בעבר, וכאשר ריחפה על היהודים סכנת השמדה, התגייסו שכניהם על מנת להסתיר אותם ולכלכל אותם במהלך המלחמה.

**דרך להבעת מחאה כנגד הנאצים-** היו כאלה שניסו למחות על פעילות הנאצים, אך מאחר ולא יכלו להתקומם נגדם צבאית, החליטו להביע את התנגדותם ומחאתם ע"י מתן סיוע ליהודים, אשר הנאצים ראו אותם כאויביהם המרים ביותר.

**דפוסי עזרה והצלה**

**הסתרה** – מרבית חסידי אומות העולם היו אנשים, אשר הסתירו וכלכלו משפחות יהודיות בבתים פרטיים, באסמים, במרתפים ובמקומות מסתור נוספים, תוך סיכון יום יומי עצום של עצמם ושל בני משפחותיהם. אספקת מזון הייתה בעיה גדולה בתנאי המחסור, ששררו בזמן המלחמה, ולעתים רבות המצילים עצמם נאלצו לוותר על מזונם המועט כדי להציל יהודים. בנוסף, עצם ההסתרה הייתה מסוכנת עקב העונש הכבד שהטילו הגרמנים ועקב ריבוי המלשינים.

**הברחה**- סיוע בהעברת יהודים מעבר לגבול ללא תעודות מעבר, תוך סיכון עצמי גדול. פעולות ההברחה דרשה עורמה, מזל ושיחוד חיילים ושוטרים ועל כן נחשבה למסוכנת מאד. בפולין היו אשר פעלו להברחת ילדים יהודים מחוץ לגטו ולהסתרתם בבתי פולנים.

**זיוף מסמכים-** אספקת תעודות ואשרות יציאה מזויפות, חתימה על דרכונים מזויפים. הזיוף היה מסוכן מאד, מאחר והוא נעשה לא פעם מתחת לאפם של פקידים אנטישמיים וחקירה מאומצת יכלה להוביל למזייפים.

**העסקה**- אזרחים אשר בדרך כלל היו בעלי מעמד חברתי וכלכלי וניצלו את בעלותם על מפעלים ומקומות עבודה, כדי להעסיק יהודים בתואנה כי העסקתם חושבה לגרמנים ומועילה למאמץ המלחמתי. דוגמא לדפוס היא **אוסקר שינדלר,**  תעשיין גרמני, אשר רכש בפולין בית חרושת, העסיק בו מאות יהודים ודאג להצילם. כשהחל חיסול גטו קראקוב והוקם מחנה פלאשוב, הוא הקים מפעל במחנה, העסיק בו את עובדיו וכך הצילם. בהמשך העלה על רכבת כ- 1100 מעובדיו היהודים בפולין, שהיו אמורים להישלח לאושוויץ, תוך זיוף טופס המשלוח, והעביר אותם למפעל חדש שהקים בחבל הסודטים. .

חסיד אומות העולם הנודע ביותר הוא **ראול ולנברג**, איש עסקים שוודי, שנשלח לבודפשט ב- 1944 על מנת להציל כמה שיותר מיהודי הונגריה שעדיין לא נשלחו לאושוויץ. בזמן שהותו בבודפשט הוא פעל בכל הדרכים האפשריות: העסיק יהודים במחלקתו, הסתיר יהודים בבתים מיוחדים שרכש, יזם את הקמתו של גטו בינלאומי, שאכלס 33 אלף יהודים תחת חסותם של מדינות ניטרליות כ"אזרחים שוודים חדשים" והדפיס להם דרכוני חסות שוודים. כאשר גורשו רבבות יהודי בודפשט לגבול אוסטריה במסגרת צעדות המוות הוא לווה במשאיות את ההולכים וחילק להם מזון ובגדים. בדרך זאת הציל 500 יהודים והחזירם לבודפשט

ולנברג הציל מעל 20,000 מיהודי הונגריה באופן ישיר, ורבבות מתושבי גטו בודפשט ניצלו הודות להצלחתו לסכל את תוכניתו של אדולף אייכמן לשלוח אותם לאושוויץ בטרם בודפשט תיפול בידי הרוסים.